钦定古今图书集成/历象汇编/庶征典/第025卷 > 《天元玉历》 > 晋
## 钦定古今图书集成/历象汇编/庶征典/第025卷 > 《天元玉历》 > 晋

### 怀帝永嘉五年三月月蚀

按《晋书》本纪不载。　按《天文志》：永嘉五年三月壬申
丙夜，月蚀既；丁夜，又蚀既。占曰：“月蚀尽，大人忧。”又曰：
“其国贵人死。”

### 穆帝升平元年六月秦地见三月并出

按《晋书》本纪不载。　按《苻生载纪》：苻生寿光三年，太
史令康权言于生曰：“昨夜三月并出，孛星入于太微，
遂入于东井。兼自去月上旬沈阴不雨，迄至于今，将
有下人谋上之祸，深愿陛下修德以消之。”生怒，以为
妖言，扑而杀之。是夜，清河王苻法等率壮士数百人
潜入云龙门，苻坚率麾下继进，引生置于别室，废而
杀之。

### 安帝隆安五年三月甲子月生齿

按本纪不载。　按志，安帝隆安五年三月甲子，月生
齿。占曰：“月生齿，天子有贼臣，群下自相残。”桓元篡逆
之征也。

### 义熙九年十二月辛卯朔月犹见东方

按《本纪》不载。　按《志》，义熙九年十二月辛卯朔，月犹
见东方，是谓之“仄匿”，则侯王其肃。是时刘裕辅政，威
刑自己，仄匿之应云。

十一年十一月，月晕于舆鬼。

按《本纪》不载。　按志，十一年十一月乙未，月入舆鬼，
见而晕。占曰：“主忧，财宝出。”一曰：“月晕有赦。”